Nr. UAIC: 21348 / 24.11.2021

# METODOLOGIE

# PRIVIND ORGANIZAREA ŞI DESFĂŞURAREA ADMITERII ÎN CICLUL DE STUDII UNIVERSITARE DE LICENŢĂ

# PENTRU ANUL UNIVERSITAR 2022/2023

# (ÎNVĂŢĂMÂNT CU FRECVENŢĂ, FRECVENŢĂ REDUSĂ ŞI ÎNVĂŢĂMÂNT LA DISTANŢĂ)

**Lista responsabililor cu elaborarea, verificarea și aprobarea ediției sau, după caz, a reviziei în cadrul ediției informațiilor documentate[[1]](#footnote-1):**

|  |  |  |  |  |  |
| --- | --- | --- | --- | --- | --- |
|  | **Elemente privind responsabilii/operațiunea** | **Numele și prenumele/ Funcția** | **Compartiment** | **Data** | **Semnătura** |
|  | **1** | **2** | **3** | **4** | **5** |
| 1.1. | Elaborat | Comitet de lucru | Biroul Programe Didactice Universitare și Postuniversitare |  |  |
| 1.2. | Verificat (avizarea conținutului) | Oana-Adriana CONSTANDACHE | Serviciul Școlaritate |  |  |
| 1.3. | Aviz conformitate cu *Procedură de sistem*  *privind inițierea, elaborarea, aprobarea, difuzarea, retragerea și arhivarea informațiilor documentate (regulamente, metodologii sau a altor documente asimilate) din cadrul Universității „Alexandru Ioan Cuza” din Iași* |  | Birou managementul calității |  |  |
| 1.4. | Aprobat |  | Biroul Executiv al Consiliului de Administrație |  | |
| Consiliul de Administrație |  | |
| Senatul Universității |  | |
| 1.5. | Arhivare original |  | Compartiment inițiator |  | |

CUPRINS

[CAPITOLUL I. PRINCIPII 4](#_Toc90035380)

[CAPITOLUL II. DOCUMENTE DE REFERINȚĂ 7](#_Toc90035381)

[CAPITOLUL III. ORGANIZAREA ADMITERII 8](#_Toc90035382)

[COMISII 8](#_Toc90035383)

[CALENDAR 10](#_Toc90035384)

[CONDIȚII DE ADMITERE 10](#_Toc90035385)

[CAPITOLUL IV. DESFĂŞURAREA ADMITERII 11](#_Toc90035386)

[ÎNSCRIEREA CANDIDAȚILOR 11](#_Toc90035387)

[TAXA DE ÎNSCRIERE LA CONCURSUL DE ADMITERE 13](#_Toc90035388)

[PROCESAREA DOSARELOR 14](#_Toc90035389)

[SELECȚIA CANDIDAȚILOR ȘI REZULTATELE ADMITERII 15](#_Toc90035390)

[CAPITOLUL V. ÎNMATRICULAREA CANDIDAȚILOR DECLARAȚI ADMIȘI 16](#_Toc90035391)

[CAPITOLUL VI. ADMITEREA OLIMPICILOR 18](#_Toc90035392)

[CAPITOLUL VII. DISPOZIŢII FINALE 19](#_Toc90035393)

CAPITOLUL I. PRINCIPII

1. Au dreptul să participe la concursul de admitere pentru studiile universitare de licenţă numai absolvenţii cu **diplomă de bacalaureat obţinută în România sau echivalentă**, indiferent de anul absolvirii liceului.
2. **Cetăţenii statelor membre ale Uniunii Europene, ai statelor aparţinând Spaţiului Economic European şi ai Confederaţiei Elveţiene** candidează la admitere în aceleaşi condiţii prevăzute de lege pentru cetăţenii români, inclusiv în ceea ce priveşte taxele de şcolarizare.
3. **Admiterea cetăţenilor din statele terțe ale Uniunii Europene** se realizează în baza metodologiilor special elaborate de către Ministerul Educaţiei şi este gestionată de către Departamentul de Relaţii Internaţionale.
4. **Admiterea românilor de pretutindeni** se realizează în baza metodologiilor special elaborate de către Ministerul Educaţiei.
5. (1) Admiterea la studii universitare se susţine în limba română.

(2) Pentru studiile universitare organizate într-o limbă străină, admiterea se susţine în limba de predare a programului de studii universitare.

(3) La admiterea în toate ciclurile de studii universitare cu predare în limba română, cetăţenii Uniunii Europene şi din state terţe au obligaţia să facă dovada cunoaşterii limbii române (să prezinte un certificat de competenţă lingvistică eliberat de către instituţii abilitate de Ministerul Educației). Prin excepție, pentru elevii care au urmat studiile într-o limbă de circulație internațională sau într-o limbă a minorităților naționale, certificarea competențelor lingvistice de comunicare orală în limba română se face cu diploma de bacalaureat.

(4) Modalitatea de certificare a competenţelor lingvistice, în cazul candidaţilor la programele de studii şcolarizate în limbi de circulaţie internaţională şi care nu prezintă acte de studii necesare la înscriere, eliberate de instituţii de învăţământ din România sau din străinătate, cu predare în limba respectivă, este prevăzută de fiecare facultate în **Anexa I**.

1. Admiterea în învățământul superior se organizează pe domeniile de licenţă/programele de studii, acreditate sau autorizate să funcționeze provizoriu.
2. Înaintea sesiunii de admitere se vor aduce la cunoștința candidaților, prin afișare pe pagina web a facultății și pe site-ul central al universității, pe suport papetar (pliante, broșuri, fluturași informativi etc.), caravane, participare la târguri etc., informaţii privind:
3. calendarul sesiunilor de admitere;
4. metodologia proprie de admitere;
5. programele aferente fiecărui domeniu;
6. condițiile şi documentele necesare pentru înscriere, inclusiv condițiile şi procedura de recunoaștere a diplomelor obținute în străinătate;
7. modalitatea de desfăşurare a concursului şi probele de concurs;
8. facilități sau/și condiții speciale în cadrul procesului de admitere (inclusiv pentru persoanele cu nevoi speciale);
9. taxele de înscriere pentru organizarea şi desfăşurarea admiterii;
10. perioada confirmărilor și calendarul afișării listelor;
11. nota de informare privind prelucrarea datelor personale (Anexa II);
12. alte informaţii utile candidaţilor.
13. Admiterea în învăţământul superior se organizează astfel:

* pe locuri finanţate de la bugetul de stat (în învăţământul cu frecvenţă);
* pe locuri cu taxă (în învăţământul cu frecvenţă, în învăţământul la distanţă şi în învăţământul cu frecvenţă redusă).

1. **Locurile finanţate de la bugetul** statului sunt stabilite prin Ordin al Ministrului Educației.

Absolvenții liceelor din mediul rural și candidații care aparțin etniei rome candidează pe locurile bugetate special alocate acestor categorii, în aceleași condiții ca și ceilalți candidați români.

În cadrul cifrei de școlarizare finanțate de la buget, se vor acorda cel puțin 10 locuri absolvenților cu diplomă de bacalaureat proveniți din sistemul de protecție socială. În cazul în care locurile nu se ocupă, se vor redistribui către ceilalți candidați.

1. **Locurile cu taxă** sunt aprobate de către Senatul Universității și, pentru ocuparea lor, se pot califica toți candidaţii care au obținut punctaje inferioare mediei de admitere pentru locurile finanţate de la buget, în ordinea descrescătoare a mediilor sau punctajelor, dar care satisfac cerinţa minimală de admitere (media minimă 5,00), candidații care optează pentru această formă de învățământ în fişa de înscriere sau care îndeplinesc condițiile pentru a fi admişi doar cu taxă de școlarizare.
2. Candidații admiși proveniți de la instituțiile de învățământ superior din România, inclusiv Universitatea „Alexandru Ioan Cuza” din Iași, pot beneficia de **recunoașterea studiilor universitare efectuate la specializări/programe de licență autorizate provizoriu sau acreditate, în condițiile sistemului ECTS**. Pentru aceasta, vor anexa la fişa de înscriere suplimentul la diplomă/situaţia şcolară, în original. Conducerile facultăţilor vor stabili **comisii speciale** pentru această categorie de candidaţi, care vor decide, după studierea actelor de la dosar, dacă solicitările se încadrează în prevederile legale, precum şi înmatricularea într-un an superior.
3. **Candidaţii declaraţi admişi, care au mai urmat, parțial sau integral, o formă de învăţământ universitar** din România**,** beneficiază de subvenţia de la bugetul de stat numai pe durata normală de studiu (scăzând din durata de studiu a noii specializări semestrele de studiu cu finanţare de la buget urmate la specializarea anterioară). Ei au obligaţia ca, la înscriere, să declare în scris, sub semnătură, dacă au urmat o altă specializare. **Declaraţiile false atrag eliminarea din concursul de admitere şi aplicarea dispoziţiilor prevăzute în Codul Penal**. În cazul în care prima specializare a fost urmată în regim cu taxă, cea de a doua poate beneficia de finanţare de la buget, dacă sunt îndeplinite, în momentul admiterii, condițiile necesare.
4. În situaţia în care se prezintă candidaţi **cetăţeni ai statelor membre ale Uniunii Europene, ale Spaţiului Economic European şi ai Confederaţiei Elveţiene**, precum şi **cetăţeni din statele terţe** care solicită **admiterea în an superior** pe baza recunoaşterii unor studii parţiale efectuate în străinătate, echivalarea acestor studii se realizează conform OMECTS nr. 3223 din 12 februarie 2012 pentru aprobarea *Metodologiei de recunoaştere a perioadelor de studii efectuate în străinătate*.

CAPITOLUL II. DOCUMENTE DE REFERINȚĂ

Admiterea în învăţământul superior de stat, la studii universitare de licență în anul universitar 2022/2023 se face în conformitate cu următoarele acte normative:

1. **Legislație primară:**
2. *Legea educaţiei naţionale* nr. 1/2011 cu modificările şi completările ulterioare;
3. Legea nr. 288/2004 privind *organizarea studiilor universitare* cu modificările şi completările ulterioare;
4. Legea nr. 448/2006 *privind protecţia şi promovarea drepturilor persoanelor cu handicap, republicată,* cu modificările şi completările ulterioare*;*
5. Ordonanța de Urgență nr. 133/2000 privind *învăţământul universitar şi postuniversitar de stat cu taxă pentru locurile finanţate de bugetul de stat*, aprobată cu modificări prin Legea nr. 441/2001 cu modificările ulterioare;
6. Hotărârea de Guvern nr. 1004/2002 *privind stimularea elevilor şi studenţilor care au primit distincţii la olimpiadele şcolare internaţionale organizate pentru învăţământul preuniversitar şi a doctoranzilor care au obţinut rezultate deosebite în activitatea de cercetare*, cu modificările şi completările ulterioare;
7. Hotărârea de Guvern nr. 403 din 31 martie 2021 privind aprobarea *Nomenclatorului domeniilor şi al specializărilor/ programelor de studii universitare şi a structurii instituţiilor de învăţământ superior pentru anul universitar 2021-2022,* cu modificările şi completările ulterioare;
8. Ordinului Ministrului Educaţiei şi Cercetării Ştiinţifice nr. 6102 din 15 decembrie 2016 pentru aprobarea *Metodologiei-cadru privind organizarea admiterii în ciclurile de studii universitare de licenţă, de master şi de doctorat*, cu modificările şi completările ulterioare;
9. *Ordonanţa* de urgenţă a Guvernului nr. 41/2016 privind stabilirea unor măsuri de simplificare la nivelul administraţiei publice centrale şi pentru modificarea şi completarea unor acte normative*,* cu modificările şi completările ulterioare.
10. **Reglementări interne:**
11. Carta Universității „Alexandru Ioan Cuza” din Iaşi;
12. Regulamentul general de organizare și funcționare al Universității „Alexandru Ioan Cuza” din Iași.

CAPITOLUL III. ORGANIZAREA ADMITERII

## COMISII

1. Până la data de **25 februarie 2022** se constituie **Comisia centrală de admitere** în componenţa căreia intră membrii Biroului Executiv al Consiliului de Administraţie şi alte cadre didactice. Preşedintele comisiei este Rectorul Universităţii, vicepreşedintele este prorectorul responsabil cu activitatea didactică, iar secretarii comisiei sunt cadre didactice.
2. Până la **25 februarie 2022** se constituie şi se numesc **Comisiile de admitere și Comisiile de contestații la nivelul fiecărei facultăți,** în componenţa cărora intră membri ai Biroului Executiv al Facultății respective şi alte cadre didactice, desemnate de Biroul Executiv al Facultății, și un student membru al Consiliului Profesoral. Comisia de admitere pe facultate este condusă de decan sau de un prodecan și își îndeplinește atribuțiile din momentul numirii până în momentul semnării deciziilor de înmatriculare. În cadrul acesteia va funcționa o subcomisie de echivalare.
3. Sediul Comisiei centrale de admitere este la Rectorat.
4. **Comisia centrală de admitere** organizează și coordonează desfășurarea admiterii la nivelul Universității, rezolvă contestațiile celor nemulțumiți de răspunsul primit de la comisiile de contestații ale facultăților și centralizează rezultatele admiterii. Aceasta va menţine comunicarea cu presa şi cu toate celelalte mijloace de informare.
5. Pe întreaga desfășurare a concursului de admitere, comisiile de admitere din cadrul facultăților vor beneficia de locații și de spații adecvate pentru realizarea înscrierii candidaților la examen.
6. **Comisiile de admitere pe facultăți au următoarele atribuții**:
7. cunosc și respectă prevederile prezentei metodologii;
8. gestionează distribuirea informațiilor referitoare la admitere (site, pliante, e-mail etc.) și răspund pentru corectitudinea acestora;
9. răspund la e-mail-urile primite pe adresele special alocate admiterii, în termen de maxim două zile lucrătoare de la data primirii;
10. fixează, anterior începerii perioadei de înscriere, calendarul confirmărilor (numărul etapelor de confirmare, perioada în care se desfășoară, datele la care se vor afișa listele).
11. organizează înscrierea candidaţilor;
12. certifică conformitatea cu originalul a copiilor actelor de identitate necesare înscrierii, după confruntarea acestora cu originalul, care se restituie candidatului;
13. asigură materialele necesare desfăşurării admiterii;
14. instruiesc personalul implicat în activităţile de admitere;
15. stabilesc rezultatele finale ale concursului de admitere (liste de rezultate, decizii de înmatriculare etc.);
16. rezolvă situațiile particulare privind calculul mediei de admitere;
17. preiau dosarele pentru echivalarea diplomelor obţinute în străinătate ale candidaţilor admişi şi le înaintează către Șef Serviciu Școlaritate, în termen de maxim 5 zile de la confirmarea locurilor, în vederea obținerii atestatelor de la Consiliul Național de Recunoaștere și Echivalare a Diplomelor, răspunzând de corectitudinea întocmirii dosarelor;
18. elaborează și emit adeverințe care să ateste situația candidaților (înscriere, confirmarea locului etc.);
19. la finalul activității de admitere predă baza de date și dosarele candidaților personalului din secretariatul facultății, asumându-și responsabilitatea pentru corectitudinea acestora.
20. Întreaga responsabilitate pentru organizarea şi desfăşurarea concursului de admitere revine conducerii facultății și comisiei de admitere a acesteia, în limita atribuțiilor delegate facultăților în acest sens. Acestea au obligaţia să transmită către Comisia centrală de admitere eventualele situaţii neprevăzute care apar şi să le soluţioneze, în colaborare cu aceasta.
21. Persoanele care sunt soți, rude sau afini până la gradul IV inclusiv cu unul dintre candidații la specializarea respectivă nu pot participa la activitățile de admitere la acea Facultate. În cazul admiterii la Facultatea de Educaţie Fizică şi Sport, persoanele care participă în mod direct sau indirect la o formă de pregătire (antrenori, conducători de cluburi sportive) nu pot face parte din comisia de admitere.

## CALENDAR

1. În perioada **4 aprilie 2022 – 10 iulie 2022** se va desfășura sesiunea de preînscriere a candidaților pentru admiterea în anul universitar 2022/2023. Aceasta se va realiza doar on-line.
2. Pentru toate formele de învăţământ (cu frecvenţă, frecvenţă redusă, învăţământ la distanţă), admiterea se organizează în două sesiuni, în condiţii identice, după următorul program:

**Sesiunea din iulie:**

**- 11 - 16 iulie 2022: înscrierea candidaților;**

**- 18 - 23 iulie 2022: selecţia candidaţilor şi afişarea rezultatelor.**

**Sesiunea din septembrie:**

**- 5 - 7 septembrie 2022: înscrierea candidaților;**

**- 8 - 9 septembrie 2022: selecţia candidaţilor şi afişarea rezultatelor.**

Pentru a doua sesiune de admitere (acolo unde este cazul), până la data de 24 august 2022 fiecare facultate va stabili şi va aduce la cunoştinţa candidaţilor şi a conducerii universităţii numărul de locuri rămase disponibile.

## CONDIȚII DE ADMITERE

1. Condiţiile de admitere pentru fiecare facultate sunt prezentate în **Anexa I**.
2. Facultăţile stabilesc, potrivit legii, măsuri privind egalitatea de şanse pentru persoanele cu nevoi speciale, asigurând, acolo unde este necesar, suport adiţional adaptat nevoilor acestei categorii de candidați, sprijinind accesul acestora în instituţiile de învăţământ superior.

CAPITOLUL IV. DESFĂŞURAREA ADMITERII

## ÎNSCRIEREA CANDIDAȚILOR

1. Înscrierea la concursul de admitere se face prin prezența fizică a candidatului, pe baza cărţii de identitate/paşaportului şi a celorlalte documente prevăzute pentru înscriere, sau on-line.

**Înscrierea prin depunerea dosarului în format fizic**

1. Înscrierea poate fi făcută de către candidat sau de către o altă persoană, în numele candidatului, pe bază de procură autentificată. Înscrierea candidaţilor se face în spațiile desemnate pentru acest scop de către fiecare facultate (fizic).
2. Pentru înscrierea la admitere, candidaţii vor completa o **Fişă de înscriere (Anexa III), la care se anexează următoarele acte**:
3. **Diploma de Bacalaureat obținută în România**, în original, **atestat de echivalare emis de CNRED pentru studiile efectuate în afara României sau dosarul de echivalare complet în vederea transmiterii de către Universitate către CNRED (cf. art. 16, lit. k);**
4. **Adeverință de Bacalaureat** (doar pentru candidații careau promovat examenul de bacalaureat în sesiunile corespunzătoare anului şcolar 2021/2022 și cărora nu le-a fost eliberată Diploma de Bacalaureat până la momentul înscrierii la concursul de admitere);
5. **cartea de identitate** (care atestă domiciliul în România)/ paşaport (candidaţi din ţările membre UE, SEE şi Elveţia) în **original\* şi copie**;
6. **certificatul de naştere** în **original\* şi copie**;
7. **certificatul de căsătorie** sau documentul care atestă schimbarea numelui, dacă este cazul, în **original\* şi copie;**
8. **adeverință medicală tip**,eliberată în ultimele 6 luni, care să menţioneze starea de sănătate a candidatului (este/nu este în evidenţă cu boli cronice şi care sunt acestea, dacă este cazul). Candidaţii la Facultatea de Educaţie Fizică şi Sport vor respecta cerinţele specifice și vor depune la dosar o adeverință medicală din care să rezulte că persoana respectivă poate susține probele sportive, respectiv candidatul este apt din punct de vedere medical pentru domeniul Educație fizică și sport;
9. în cazul studenţilor/absolvenţilor/exmatriculaţilor unei instituții de învățământ superior: **adeverinţă** din care să rezulte numărul de semestre urmate la buget/taxă și numărul de semestre în care a beneficiat de bursă, dacă este cazul;
10. 2 fotografii color tip legitimație (format 2/2,5 cm);
11. Acordul de confidențialitate(Anexa IV);
12. dovada achitării taxei de admitere.
13. alte acte stabilite de fiecare facultate în parte.

(\*) se restituie candidatului după certificarea de conform cu originalul a copiei, de către membrii comisiei.

1. Întrucât candidaţii au dreptul de a se înscrie concomitent la două sau mai multe domenii/facultăţi/instituţii, în vederea admiterii în învăţământul superior, **dosarul cu actele în original se depune la prima opţiune**. Înscrierea pentru celelalte domenii se face pe baza documentelor mai sus menţionate, depuse în copie certificată de către facultatea/instituția care deține originalul și însoțite de o adeverinţă de confirmare că actele în original s-au depus la altă facultate/instituţie.
2. Candidații romi care se înscriu pe locurile special alocate acestei etnii vor trebui să prezinte, la înscriere, o recomandare scrisă emisă de una din organizațiile legal constituite ale romilor, indiferent de domeniul acesteia de activitate, care să ateste că respectivul candidat face parte din etnia romă.
3. Candidații proveniți din sistemul de asistență socială vor trebui să prezinte, la înscriere, adeverință eliberată de*Direcția generală de asistență socială și protecție a copilului sau alte instituții abilitate,*care să ateste faptul că provin din sistemul de protecție socială **Candidaţii cetăţeni ai statelor membre ale Uniunii Europene**, ai statelor aparţinând Spaţiului Economic European şi ai Confederaţiei Elveţiene vor prezenta la înscriere documentele enumerate mai sus şi **traducerea legalizată a acestora în limba română.**
4. Dosarul cu actele depuse rămâne pe toată perioada concursului de admitere la comisia de admitere a facultății la care s-a înscris candidatul, fiind păstrate în condiții de securitate (dulapuri prevăzute cu încuietoare sau în încăperi închise/securizate) și având acces la ele doar personalului autorizat (membrii comisiilor, personalul secretariatului general al universității, personalul secretariatelor facultăților). De asemenea, se va asigura securitatea sistemelor de calcul utilizate în procesarea datelor și informațiilor aferente concursului de admitere.

**Înscrierea on-line**

1. Candidații care optează pentru înscrierea on-line vor folosi platforma de înscriere a Universității, urmând indicațiile de utilizare a acesteia oferite de către departamentul tehnic și comisia de admitere.
2. Fișa de înscriere va fi generată de către platforma de admitere în urma completării de către candidat a câmpurilor prevăzute în platformă, precum și a opțiunilor de admitere în ordinea preferințelor.
3. Dosarul în format electronic va conține documentele menționate la art. 25, scanate sau fotografiate în bune condiții tehnice, candidatul asumându-și, prin încărcarea lor pe platformă, autenticitatea documentelor. Acestea vor fi depuse în original în momentul confirmării locului, în cazul în care candidatul va fi declarat admis. Comisia de admitere acordă asistență candidaților pentru completarea corectă a Fişei de înscriere (**Anexa III**), deoarece la stabilirea rezultatelor finale se vor lua în considerare opţiunile explicite marcate de aceștia în documentul amintit.
4. După încheierea perioadei de înscriere, opţiunile, ordinea acestora, precum şi alte informaţii din fişa de înscriere se pot modifica doar dacă nu vor fi afectate ierarhia şi opţiunile celorlalţi candidaţi admişi.

## TAXA DE ÎNSCRIERE LA CONCURSUL DE ADMITERE

1. La înscriere, candidaţii achită o **taxă pentru organizarea şi desfăşurarea admiterii**. Cuantumul acestei taxe este stabilit de către fiecare facultate și aprobat de Senatul Universității, care aprobă, de asemenea, și excepţiile de la plată. Valoarea taxei va fi adusă la cunoştinţa candidaţilor, prin afişare, împreună cu condiţiile de admitere (**Anexa I**).
2. Sunt **scutiţi** de plata taxei de înscriere următoarele categorii de candidaţi:
3. candidaţii (în vârstă de până la 25 ani şi aflaţi în întreţinerea părinţilor) care sunt copii ai personalului didactic (de predare şi auxiliar) în activitate, pensionat sau decedat;
4. candidaţii (în vârstă de până la 25 ani şi aflaţi în întreţinerea părinţilor) care sunt copii ai personalului nedidactic din Universitatea „Alexandru Ioan Cuza” din Iaşi;
5. candidaţii (în vârstă de până la 25 ani) care sunt copii orfani de ambii părinţi;
6. candidaţii (în vârstă de până la 25 ani) proveniţi din casele de copii sau plasament familial;
7. candidaţii care au obţinut distincţii (premiile I, II, III, menţiune, premii speciale) la olimpiadele şcolare internaţionale recunoscute de Ministerul Educației sau la alte concursuri recunoscute de către facultatea la care se înscrie (Anexa V).
8. Se **reduce cu 50%** cuantumul taxei de înscriere la admitere pentru candidaţii care sunt salariaţi ai Universităţii „Alexandru Ioan Cuza” din Iaşi şi ai Bibliotecii Centrale Universitare „Mihai Eminescu” din Iaşi.
9. Scutirea sau reducerea taxei de înscriere se face numai pe baza actelor doveditoare prezentate de candidați comisiei de admitere pe facultate.

## PROCESAREA DOSARELOR

1. Preluarea dosarelor candidaţilor (în format fizic sau on-line) se face de către un membru al comisiei de admitere care confirmă, sub semnătură, pe fişa de înscriere a candidatului sau pe platformă, că dosarul este complet. Până la sfârşitul zilei sau în cursul următoarei zile lucrătoare, dosarele sunt verificate de un alt membru al comisiei, care contrasemnează, confirmând că dosarul este complet şi că mediile calculate sunt corecte. Preşedintele sau un alt membru al comisiei este obligat să verifice dosarele şi să contrasemneze pentru confirmare.
2. Dacă în urma acestor verificări se constată nereguli, candidatul va fi contactat de urgenţă de către comisia de admitere, pentru clarificări, folosindu-se, în acest scop, datele de contact indicate în fișa de înscriere (telefon, email).
3. Uzul de fals al oricărui document din dosarul de admitere (în format fizic sau electronic) duce automat la excluderea candidatului din admitere. **Candidaţii care vor prezenta la înscriere acte de studii cu modificări (ştersături, schimbări de note, medii în neconcordanţă cu notele etc.) vor fi eliminaţi din concursul de admitere organizat la facultatea la care s-au înscris în sesiunea 2022 şi li se va interzice înscrierea la altă facultate din universitate. Toate cazurile de acest fel vor fi aduse la cunoștința Comisiei centrale de admitere, care va sesiza autoritățile competente**.
4. Dosarele candidaţilor **se restituie** acestora sau persoanelor împuternicite de acestea pe bază de procură autentificată, în cel mult 48 ore de la depunerea cererii, necondiţionat şi **gratuit**, pe baza actelor de identitate. Retragerea dosarului implică declararea ca respins a candidatului.

## SELECȚIA CANDIDAȚILOR ȘI REZULTATELE ADMITERII

1. Admiterea se face strict în ordinea descrescătoare a mediilor generale (sau a numărului de puncte) obţinute de candidaţi, în funcţie de sistemul de selecţie şi departajare stabilit de fiecare facultate (Anexa I), şi **în ordinea opţiunilor exprimate în fișa de înscriere,** în limita numărului de locuri pentru care se organizează concursul. Criteriile de departajare a candidaților cu medii egale sunt stipulate în Anexa I. Clasamentul rezultat în urma admiterii va fi utilizat şi pentru repartizarea locurilor finanţate de la buget, acestea revenind celor mai bine clasaţi candidaţi din fiecare domeniu/program de studii.
2. **Media minimă de admitere** nu poate fi mai mică de **5 (cinci**), atât pentru învăţământul bugetat, cât şi pentru învăţământul cu taxă.
3. Mediile generale (punctajele) obţinute de candidaţi la admitere sunt valabile pentru stabilirea ordinii de clasificare numai la facultatea şi domeniul/programul de studii pentru care aceştia au optat.
4. Pot fi înmatriculaţi într-un an superior, în regim cu taxă, numai candidaţii care au acumulat credite transferabile în calitate de student (nu în regim de certificat).
5. Pentru afişarea rezultatelor admiterii se vor folosi doar următoarele denumiri:
   * + 1. **„Lista candidaţilor admişi pentru locurile cu finanţare de la BUGET”**, în limita numărului de locuri repartizate, dacă este cazul;
       2. „**Lista candidaţilor admişi pentru locurile în regim cu TAXĂ**”, în limita numărului de locuri repartizate, dacă este cazul;
       3. **„Lista candidaţilor RESPINŞI**”, dacă este cazul.
6. **Listele inițiale ale candidaţilor admişi** pe domenii/programe de studii şi listele candidaţilor respinşi vor fi afişate atât la sediile facultăţilor, cât şi pe pagina web proprie, specificându-se data şi ora afişării, numai după ce vor fi **contrasemnate de Rectorul Universității și un exemplar va fi depus la Rectorat, Biroul Programe Didactice.**
7. Locurile bugetate neocupate la nivelul facultăților se pot redistribui numai cu aprobarea Comisiei centrale de admitere.
8. Eventualele contestaţii se depun în maxim 24 de ore, începând cu data şi ora afişării rezultatelor sesiunii de admitere. Rezultatul contestaţiilor se comunică în cel mult 2 zile după încheierea termenului de depunere a acestora. Decizia comisiei de contestaţii este definitivă.
9. În urma soluționării contestațiilor, reierarhizarea candidaților se va face în limita locurilor finanţate de la buget, alocate facultăţii respective, sau pe locuri finanţate din resurse proprii fiecărei facultăţi.
10. Nu se admit contestaţii care au la bază necunoaşterea metodologiei de admitere sau care vizează probe eliminatorii desfășurate sub formă de interviu sau probe sportive.

CAPITOLUL V. ÎNMATRICULAREA CANDIDAȚILOR DECLARAȚI ADMIȘI

1. La semnarea Contractului de studii, candidații declarați admiși la forma de învățământ cu frecvență au obligația de a depune la dosar un extras de cont al titularului în vederea efectuării operațiunilor de virament bancar care apar în perioada școlarizării (burse, restituiri taxe, premii etc.). Dacă intervine o schimbare a datelor din extrasul de cont depus la dosar, studentul are obligația să anunțe, în termen de 5 zile lucrătoare, secretariatul facultății și să depună un nou extras de cont. În cazuri excepționale, extrasul de cont poate fi adus până la începerea anului academic.
2. **Candidaţii declaraţi admişi pe locurile finanţate de la buget** au obligaţia de a depune, conform calendarului stabilit de facultate, **dosarul cu actele de studii în original,** de a semna Contractul de studii şi de a achita taxa de înmatriculare în cuantum de **50 lei**. **Aceasta nu se restituie în cazul renunţării la şcolarizare.**

În cazul neîndeplinirii obligațiilor mai sus enumerate, candidații vor fi declarați respinși.

1. **Candidaţii admişi pe locurile cu taxă** au obligaţia să achite, conform calendarului stabilit de fiecare facultate, cel puţin 30% din taxa de şcolarizare pentru semestrul I al anului universitar 2022/2023 şi să semneze Contractul de studii. După acest termen, candidaţii care nu şi-au îndeplinit aceste obligaţii vor fi declaraţi respinşi. Locurile eliberate astfel vor fi ocupate de următorii candidaţi care îndeplinesc condiţiile de admitere sau vor fi scoase la concurs într-o nouă sesiune.
2. Candidații admiși pe locurile cu taxă trebuie să completeze, dacă este cazul, **dosarul de înscriere cu diploma de bacalaureat în original, în cazul candidaților înmatriculați la forma de învățământ cu frecvență, sau în copie legalizată pentru candidații admiși la învățământ la distanță sau cu frecvență redusă**. În cazul în care sunt admişi sau urmează deja un alt program de studii, vor trebui să depună la dosar **copii legalizate** **ale actelor de studii** **însoţite de adeverinţă** care să ateste prezenţa actelor de studii în original la altă facultate/instituţie de învăţământ superior. În cazul neîndeplinirii obligațiilor mai sus enumerate, candidații vor fi declarați respinși.
3. Candidaţilor admişi pe locurile cu taxă nu li se percepe taxă de înmatriculare, aceasta fiind inclusă în taxa de şcolarizare.
4. Necompletarea dosarului de admitere, conform art. 52, 53, 54 și 55, din vina exclusivă a candidatului admis, în termenul stabilit de către fiecare facultate, duce la pierderea locului şi la neînmatricularea la Universitatea „Alexandru Ioan Cuza” din Iaşi.
5. Taxele de școlarizare se restituie, **în cazul retragerii,** astfel:

**a)** pentru candidaţii admişi în sesiunea din iulie:

Candidaţilor admişi cu taxă care renunţă la şcolarizare în termen de 5 (cinci) zile calendaristice de la semnarea Contractului de studii, li se va reţine 10% din taxa de şcolarizare pentru semestrul I. Dacă cererea de retragere se va face după depăşirea termenului de 5 (cinci) zile calendaristice de la semnarea Contractului de studii, dar înainte de începerea celei de a doua sesiuni de admitere (vezi calendarul admiterii), candidaţilor li se va reţine 15% din taxa de şcolarizare pentru semestrul I. Celor care se retrag după începerea celei de a doua sesiuni de admitere, dar înainte de începerea anului universitar, li se va reţine 20% din taxa de şcolarizare pentru semestrul I.

**b)** pentru candidaţii admişi în sesiunea din septembrie:

Candidaţilor admişi cu taxă care renunţă la şcolarizare în termen de 5 (cinci) zile calendaristice de la semnarea Contractului de studii li se va reţine 10% din taxa de şcolarizare pentru semestrul I. Dacă cererea de retragere se va face după depăşirea termenului de 5 (cinci) zile calendaristice de la semnarea contractului, dar înainte de începerea anului universitar, li se va reţine 15% din taxa de şcolarizare pentru semestrul I.

**c)** Candidaţilor admişi la învăţământ cu frecvenţă care se retrag după începerea anului universitar nu li se mai restituie taxa de şcolarizare prevăzută de facultate pentru confirmarea locului.În cazul studenţilor înmatriculaţi la ID/IFR, în ceea ce priveşte restituirea taxelor după începerea anului universitar, se respectă prevederile Contractului de studii.

1. Taxa de școlarizare achitată de către candidați în vederea confirmării locurilor se restituie integral în următoarele situații:
   1. candidatul admis cu taxă a ocupat, în urma redistribuirii, un loc la buget;
   2. candidatul nu a confirmat locul (deși a plătit prima tranșă din taxa de școlarizare).
2. Taxa de înscriere se restituie candidaților doar în cazul în care specializarea la care au fost admiși nu se organizează.
3. Facultăţile vor aduce la cunoştinţa tuturor candidaţilor, prin fişa de înscriere şi prin afişare, conţinutul articolelor 58, 59 și 60.
4. **(1) Un candidat poate fi admis şi înmatriculat ca student la cel mult două programe de studii concomitent, indiferent de instituţiile de învăţământ care le oferă**. Un candidat declarat admis poate beneficia de finanţare de la buget pentru un singur program de licenţă, pentru un singur program de master şi pentru un singur program de doctorat. Candidatul declarat admis la mai multe facultăţi optează pentru programul de studii care va fi finanţat de la buget prin depunerea diplomei/atestatului/adeverinţei de bacalaureat în original la facultatea pe care doreşte să o urmeze, respectând termenul de depunere stabilit de aceasta din urmă.

(2)Orice subvenţie financiară sau bursă din fondurile publice se acordă numai într-o singură instituţie de învăţământ superior, pentru un singur program de studii.

(3)Costurile aferente depăşirii duratei învăţământului gratuit, prevăzute de lege, se suportă de către studenţi.

1. Candidaţii declaraţi admişi în baza rezultatelor admiterii sunt înmatriculaţi, pentru anul universitar 2022/2023, prin Decizia Rectorului Universităţii. După aprobarea înmatriculării, studenţii sunt înscrişi în Registrul matricol unic (RMU) cu un număr unic, valabil pentru întreaga perioadă de şcolarizare la programul/programele de studii la care au fost admişi.

CAPITOLUL VI. ADMITEREA OLIMPICILOR

1. Candidaţii la studiile universitare de licenţă care au obţinut, în perioada studiilor liceale, distincţii (premiile I, II, III, menţiune) la olimpiadele şcolare internaţionale recunoscute de Ministerul Educaţiei şi/sau la alte concursuri internaţionale şi naţionale beneficiază de dreptul de a se înscrie, fără susţinerea concursului de admitere, pe locuri finanţate de la buget.
2. Facultăţile sunt autorizate să stabilească şi alte concursuri (olimpiade) relevante şi categorii de premianţi luaţi în considerare la admitere. Premianţii de la aceste concursuri, care vor fi făcute publice prin **Anexa V** a prezentului document, pot fi admişi pe locuri bugetate, în limita cifrei de şcolarizare aprobate de Ministerul Educației sau pe locuri cu taxă.
3. Condiţiile specifice de admitere pentru câştigătorii olimpiadelor şi concursurilor şcolare internaţionale şi naţionale sunt prevăzute în **Anexa V**.

CAPITOLUL VII. DISPOZIŢII FINALE

1. Prezenta metodologie se va revizui în funcție de reglementările legislative ulterioare aprobării.
2. Prezenta metodologie a fost aprobată în şedinţa Senatului Universităţii „Alexandru Ioan Cuza” din Iaşi și se aplică începând cu data aprobării.

1. În momentul postării documentului în mediul online (site-ul facultăţii/departamentului/universității), pagina a doua, cu semnăturile persoanelor implicate în procesul de elaborare, avizare și aprobare, trebuie omisă/eliminată. [↑](#footnote-ref-1)